Палата прадстаўнікоў ухваліла зьмякчэньне адказнасьці паводле «наркатычнага» артыкулу Крымінальнага кодэксу
29 чэрвень 2018, 13:16
Ілюстрацыйнае фота. Прадстаўнікі руху «Маці 328» прыйшлі на сустрэчу ў адміністрацыю прэзыдэнта, каб абмеркаваць зьмякчэньне адказнасьці паводле «наркатычнага» артыкулу. 2 траўня 2018 году
Законапраект цалкам можа быць ухвалены не раней за кастрычнік.
У прыватнасьці, дэпутаты пагадзіліся на зьмякчэньне адказнасьці паводле артыкулу 328, дзе ніжняя мяжа пакараньня ў выглядзе пазбаўленьня волі зьмяншаецца з 5 да 3 гадоў, а паводле трэцяй часткі гэтага артыкулу — з 8 да 6.
Законапраект прадстаўляў дырэктар Нацыянальнага цэнтру заканадаўчых і прававых дасьледаваньняў Вадзім Іпатаў. У яго пацікавіліся, якім чынам паўплывае гэты артыкул на тых, хто ўжо адбывае пакараньне за наркотыкі, ці будуць пераглядацца іхныя справы. Вадзім Іпатаў адказаў, што «трэба дачакацца, што ў нас будзе пасьля другога чытаньня».
Яшчэ на адно пытаньне дэпутатаў, ці разглядалася падчас падрыхтоўкі законапраекту магчымасьць умоўна-датэрміновага вызваленьня хоць бы непаўналетніх, дырэктар цэнтру адказаў, што такая магчымасьць не разглядалася. Ён падкрэсьліў, што ў 2-м чытаньні дакумэнт будзе разгледжаны сёлета на асеньняй сэсіі, якая пачынаецца 2 кастрычніка.
Дэпутатка Палаты прадстаўнікоў Ганна Канапацкая заявіла Свабодзе, што сёньня дэпутаты закранулі толькі вяршыню айсбэрга:
«Насамрэч гэта вельмі складаныя працэсы, і тут трэба карэнная перапрацоўка заканадаўства».
Наконт таго, ці змогуць зрабіць гэта да 2-га чытаньня, спадарыня Канапацкая сумняваецца. Дэпутатка шкадуе, што падчас разгляду закону не было зроблена ніякіх зьмякчэньняў для непаўналетніх.
«Працэдуру пакараньня трэба мяняць істотна», — лічыць Канапацкая.
Што важна ведаць:​